b"\n_START_ARTICLE_\nEucaliptus del Parc de l'Oreneta\n_START_SECTION_\nEntorn\n_START_PARAGRAPH_\n\xc3\x89s en un parc forestal amb combinaci\xc3\xb3 d'esp\xc3\xa8cies de jard\xc3\xad plantades i escapades, i el mateix succeeix amb les plantes aut\xc3\xb2ctones, que trobem plantades o naturals. Pel que fa a herbes i lianes, hi ha esparreguera boscana, esparreguera de jard\xc3\xad, acant, canya, miragu\xc3\xa0 fals, morella de paret, c\xc3\xa0nem, blet, vidalba, llets\xc3\xb3 bord, vincapervinca, tomaquera del diable, dol\xc3\xa7amara, Bidens i herba de Sant Joan. Quant a arbusts, hi creix aladern, aladern de fulla estreta, llorer, marfull, troana, coronil\xc2\xb7la i ullastre. La coberta arb\xc3\xb2ria que l'acompanya est\xc3\xa0 formada per alzina, alzina surera, om, xiprer, olivera, garrofer, lledoner, nesprer del Jap\xc3\xb3 i ametller. En realitat, es tracta d'una vegetaci\xc3\xb3 parcialment vestigial que acompanya un testimoni molt modificat d'una antiga rambla o riera mediterr\xc3\xa0nia.\n_START_SECTION_\nAspecte general\n_START_PARAGRAPH_\n\xc3\x89s un individu for\xc3\xa7a envellit i d'aspecte m\xc3\xa9s aviat regressiu: talment sembla haver retrocedit uns 5-6 anys, quan mostrava un aspecte molt m\xc3\xa9s saludable. Sembla estar vivint l'etapa de la senectut (va arribar al parc i s'hi va naturalitzar l'any 1847), tot i que t\xc3\xa9 una important producci\xc3\xb3 de fruits. L'aspecte global del brancatge \xc3\xa9s d'envelliment i d'assecament parcial (un 20-25% del brancatge \xc3\xa9s sec, tot i que el brancatge principal est\xc3\xa0 for\xc3\xa7a intacte). La sequera tant ambiental com ed\xc3\xa0fica dels darrers anys l'ha afectat negativament. Presenta un gran bra\xc3\xa7 basal necrosat que li ha provocat un enorme forat a la soca i que li ha disminu\xc3\xaft l'envergadura perimetral del tronc, tant de base com a 1,30 m. Tamb\xc3\xa9 t\xc3\xa9 una tumoraci\xc3\xb3 important a 1,90 m d'al\xc3\xa7ada, que al llarg del temps pot \xc3\xa9sser un vector de futures necrosis.\n_START_SECTION_\nAcc\xc3\xa9s\n_START_PARAGRAPH_\nCal accedir al parc per l'entrada del carrer Gaspar Cassad\xc3\xb3 (abans d'arribar al carrer Joan Orp\xc3\xad, que \xc3\xa9s el l\xc3\xadmit natural del parc), al qual s'arriba des del carrer de Can Caralleu. Una vegada som a l'entrada, seguim el cam\xc3\xad principal fins a topar amb el recinte de la deixalleria vegetal. Voregem la deixalleria i veurem que a la dreta, just per sota del cam\xc3\xad principal, hi ha unes escales. Les pugem dos o tres minuts i ens trobarem sota l'arbre. GPS 31T 0425706 4583283."